KOMISIJOS SPRENDIMAS
2004 m. rugsėjo 8 d.
patvirtinantis antrąjį 2004 m. techninio žemės ūkio statistikos tobulinimo veiksmų plano etapą
(pranešta dokumentu Nr. K(2004) 3374)
(2004/637/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 25 d. Tarybos sprendimą 96/411/EB dėl Bendrijos žemės ūkio statistikos tobulinimo (1), ypač į jo 4 straipsnio 1 dalį ir 6 straipsnio 2 dalį,
kadangi:
(1)
Komisija, remdamasi Sprendimu 96/411/EB, kiekvienais metais sudaro techninį žemės ūkio statistikos veiksmų planą.
(2)
Norint įgyvendinti atitinkamas Bendrijos priemones, būtina pagerinti duomenis apie fizinius Europos žemės ūkio aspektus ir sukurti duomenų apie stojančiųjų šalių žemės ūkio struktūrą sistemas.
(3)
Komisija, remdamasi Sprendimu 96/411/EB, skiria lėšų padengti valstybių narių išlaidas, susidarančias derinant nacionalines žemės ūkio statistikos sistemas arba atliekant parengiamuosius su naujais arba augančiais poreikiais susijusius darbus, kurie sudaro techninio veiksmų plano dalį.
(4)
Būtina sustiprinti tam tikrus veiksmus, kurių buvo imtasi pagal ankstesnį veiksmų planą, ir toliau dėti visas pastangas.
(5)
2004 m. vyks ES plėtra, todėl 2004 m. veiksmų planą būtina įgyvendinti dviem etapais. Pirmasis šio plano etapas buvo patvirtintas 2004 m. balandžio 13 d. Komisijos sprendimu 2004/366/EB (2). Šiuo metu reikia patvirtinti antrąjį minėto plano etapą.
(6)
Šiame sprendime numatytos priemonės atitinka Žemės ūkio statistinių duomenų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Patvirtinamas antrasis 2004 m. techninio žemės ūkio statistikos tobulinimo veiksmų plano (TAPAS 2004 - 2 etapas), pridedamo prie šio sprendimo, etapas.
2 straipsnis
Šis sprendimas skirtas valstybėms narėms.
Priimta Briuselyje, 2004 m. rugsėjo 8 d.